钦定古今图书集成/明伦汇编/宫闱典/第107卷 > 麋竺
## 钦定古今图书集成/明伦汇编/宫闱典/第107卷 > 麋竺

按《蜀志》本传，“竺字子仲，东海朐人也。祖世货殖，僮客
万人，赀产钜亿。后徐州牧陶谦辟为别驾从事。谦卒，
竺奉谦遗命，迎先主于小沛。建安元年，吕布乘先主
之出，拒袁术，袭下邳，掳先主妻子。先主转军广陵海
西，竺于是进妹于先主为夫人，奴客二千，金银货币
以助军资。于时困匮，赖此复振。后曹公表竺领嬴郡”
太守，竺弟芳为彭城相，皆去官随先主周旋。先主将
适荆州，遣竺先与刘表相闻，以竺为左将军从事中
郎。益州既平，拜为安汉将军，班在军师将军之右。竺
雍容敦雅，而干翮非所长，是以待之以上宾之礼，未
尝有所统御，然赏赐优宠，无与为比。芳为南郡太守，
与关羽共事，而私好携贰，叛迎孙权，羽因覆败。竺面
䌸请罪，先主慰谕以“兄弟罪不相及”，崇待如初。竺惭
恚发病，岁馀卒。子威，官至虎贲中郎将。威子照，虎骑
监。自竺至照，皆便弓马，善射御云。